01 FGC Sant Cugat

02 Monestir de Sant Cugat

03 Parc de la Pollancreda

04 Cruïlla

05 Pi d'en Xandri

06 Can Borrell

07 Ermita St Adjutori

08 Forn ibèric

09 Cruïlla de camins

10 Can Jané

11 Ermita St Medir

12 Turó de Maltall o de Magarola

13 Coll Serola

14 Font de la Salamandra

15 Cruïlla

16 Vistes

17 Tibidabo

18 Torre Collserola

19 Funicular Vallvidrera

PN Collserola: De Sant Cugat a Vallvidrera travessant Collserola
PN COLLSEROLA: DE SANT CUGAT A VALLVIDRERA TRAVESSANT COLLSEROLA
Es tracta d'un itinerari d'uns 17 km de longitud i 650 m de desnivell de pujada i uns 425 m de baixada. Aprofitem el traçat del GR-6 i el GR-92 per la qual cosa gran part de l'itinerari està senyalitzat. Tot i així ens serà útil el track en alguns trams en què nosaltres seguim el traçat antic del GR-6 que ara no està senyalitzat (precisament aquest tram és una mica més dificultós de caminar, sobretot en terreny moll, per la qual cosa qualifiquem l'itinerari de moderat).
L'itinerari ens permet unir les poblacions de Sant Cugat del Vallès i Vallvidrera travessant la Serra de Collserola tot descobrint-ne alguns dels seus punts d'interès: pi del Xandri, l'ermita de St Adjutori, el forn ibèric, un parell de restaurants, l'ermita de St. Medir, el Turó del Maltall amb les seves magnífiques vistes, el Tibidabo, la Torre de Collserola...
Atès que Collserola és el pulmó verd de Barcelona i la seva àrea metropolitana, es tracta d'una zona molt freqüentada els dies festius, sobretot al matí, cosa que cal tenir en compte.
Tanquem l'itinerari amb transport públic de la forma que expliquem a continuació.
Ens arribem a Vallvidrera amb el cotxe i l'aparquem prop de l'estació superior del funicular de Vallvidrera. Baixem amb funicular fins l'estació anomenada Peu del Funicular on agafem el tren en direcció a Terrassa (S1) o bé Sabadell (S2) parant a l'estació de Sant Cugat. Cal fixar-nos amb les estacions que anem passant atès que els seus edificis, d'estil modernista, són preciosos. Arribem a Sant Cugat del Vallès, a l'estació dels ferrocarrils de la Generalitat (FGC) (01) i sortim a una bonica plaça on podem admirar la Casa Maristany (actualment un establiment Viena) i d'allà en sortim pel nord, per l'Av. Lluís Companys i Jover. Girem a la dreta al tercer carrer, Carrer Obiols i seguim en la mateixa direcció pel Carrer Santa Maria i Carrer Santiago Rusiñol fins arribar a la Plaça Octavia on trobem el magnífic Monestir de Sant Cugat (02) que acull, annex, el Museu de Sant Cugat i està declarat un Bé Cultural d'Interès Nacional (per saber-ne més: http://ca.wikipedia.org/wiki/Monestir_de_Sant_Cugat). Sortim per unes escales al cantó sud del monestir, travessem el Passeig Francesc Macià i seguim cap a l'est pel Carrer Josep Puig i Cadafalch, tot ell formant part d'una rambla amb zona verda i carril bici. Aviat passem per davant del magnífic Parc de la Pollancreda (03), una gran zona verda. Arribem a l'Av. Corts Catalanes i girem a la dreta continuant fins a la Plaça Rotary International on hi ha una rotonda amb el senyal del Rotary. Just allà girarem cap a l'esquerra per una cruïlla (04) amb pal indicador senyalitzada com a GR-6 (senyals vermells i blancs) i ja agafem la pista sense asfaltar que s'endinsa dins el Parc de Collserola. Aviat trobem el Pi d'en Xandri (05), un pi pinyoner declarat arbre monumental (per saber-ne més: http://ca.wikipedia.org/wiki/Pi_d'en_Xandri). Anem continuant per la pista que ens portarà fins la masia de Can Borrell (06), actualment un restaurant. Seguim els senyals del GR-6 però aviat ens desviem a l'esquerra per arribar-nos a veure l'ermita de Sant Adjutori (07) i el forn ibèric (08). Retornem altra vegada al GR-6 i l'anem continuant fins arribar a una cruïlla de camins (09) on seguim pel camí de la dreta per arribar-nos a Can Jané (10), actualment un restaurant, i seguim en la mateixa direcció (sud-est) per després girar cap a l'esquerra (nord-oest) de tornada passant per l'ermita de Sant Medir (11) on trobem una bona esplanada amb la Font del Camp del Miracle, un bon lloc per fer una curta paradeta. Seguim per la pista cap el nord-oest que ens portarà de retorn al pal indicador (09). Aquest tros, doncs, ha estat una volteta per anar a veure l'ermita de Sant Medir. Des d'aquesta cruïlla marxarem per un corriol a mà dreta que s'endinsa en la zona de bosc i que en la cartografia tenim marcada com a GR-6 però ens hem trobat que sobre el terreny han esborrat els senyals de GR que passaven per aquest corriol. A mesura que anem guanyant desnivell el corriol es va espatllant una mica i pot ser una mica esgotador. Travessarem una pista i continuem pel corriol. Al cap d'uns 100 m aprox. el corriol es bifurca en dos i nosaltres continuem pel de la dreta (el que aparentment està en pitjor estat) anant a passar per sota una torre d'alta tensió i que ens portarà fins a un coll anomenat Pas del Rei on girem a mà dreta enllaçant amb el GR-92 i seguint per un corriol que ens portarà dalt del Turó del Maltall o Turó de Magarola (12) de 430 m on hi ha un vèrtex geodèsic i des d'on tenim unes vistes imponents de tot el PN de Collserola, de tot Barcelona i la costa en direcció sud i en direcció nord veiem Montserrat, Sant Cugat, Terrassa, Sabadell, la Mola, Cerdanyola del Vallès, el Montseny... Es tracta d'un bon lloc per parar a dinar però hem de tenir present que no hi ha massa espai i està força freqüentat. El GR-92 ens portarà fins el Coll Serola (13) on hi trobem una font, uns edificis i veiem la carretera BP-1417 a tocar en un indret anomenat Vista Rica. El GR travessa la carretera més endavant, la segueix una mica i a la següent bifurcació segueix per la carretera de l'esquerra, la travessa i surt per un corriol de pujada entre la vegetació. Ens desviarem un xic del GR per anar a veure la Font de la Salamandra (14) i retornem per continuar fins a una cruïlla (15) amb una pista: es tracta del Coll de la Vinassa on seguim la pista a mà esquerra i on aviat veurem magnífiques vistes (16) del Tibidabo. Trobem ja algunes cases i seguim pel Carrer Camí de Cal Totxo admirant algunes de les cases modernistes que hi podem trobar. Girarem a l'esquerra per pujar fins al Tibidabo (17) on ens arribem a visitar la seva Basílica junt amb les seves magnífiques vistes sobre Barcelona i entrem al parc d'atraccions del Tibidabo (zona de no pagament) per admirar el parc d'atraccions i les seves vistes. Retornem al lloc per on havíem pujat i seguim per la carretera asfaltada (Camí de Vallvidrera al Tibidabo). Continuem cap a la Torre de Collserola (18) passant just per sota (si fa un dia clar recomanem de pujar-hi per veure-hi les vistes) i seguim pel camí (en la mateixa direcció) que ens baixarà fins a Vallvidrera i l'estació superior del funicular (19) prop d'on havíem deixat el cotxe i on acabem l'excursió.